
צו הגנת הצרכן (סימון טובין) (תיקון), התשס"ג-2003


היו"ר שלום שמחון:
	
	בוקר טוב. ברשותכם אני פותח את הישיבה. הדיון הוא צו הגנת הצרכן (סימון טובין) (תיקון) התשס"ג-2003. עו"ד קמחי יציג את הנושא. היום לשם שינוי תהיו מוכנים. 

יצחק קמחי:

אנחנו מוכנים, כולנו יודעים למה הכוונה. 

מוגש כאן צו, בחתימת השר, שמתקן את צו הגנת הצרכן (סימון טובין). הצו נחקק ב-1983 ועסק במוצרים שונים שהיו אז חלק מנכסי צאן ברזל של כל משק בית – מכשיר סיפולוקס למשל. כלומר מצאנו בצו כמה הוראות סימון אנכרוניסטיות ולכן החלטנו לתקן אותו – לעשותו קל לביצוע וגם לאכיפה. אלה מרבית התיקונים.

	תיקון נוסף שיש כאן, משמעותי יותר, נוגע למוצרים משרדיים קטנים. אני לא יודע אם זה בעקבות ההוזלה שלהם או הזמינות שלהם, אך אנחנו מוצפים במוצרים קטנים: מחקים, עפרונות, מחדדים, מכשירים משרדיים מפלסטיק. העלות של כל אלה לצרכן נמוכה. 

היו"ר שלום שמחון:

מה מוגדר כעלות מוכה?

יצחק קמחי:

עד 5 ש"ח. החלק החשוב שאני מבקש להדגיש הוא שהכוונה למוצרי ציוד משרדי שאין בנוגע להם הוראות אזהרה – כמו טיפקס, למשל, שהוא דליק, אפשר לשאוף אותו וצריך להרחיקו מילדים. 

דוד טל:

מה היחס בין עלות סימון המחיר לתועלת?

היו"ר שלום שמחון:

	זאת שאלה במקום, אך יש לי שאלה לפני כן: הרי יש גם בתחומים אחרים מוצרים במחירים של 5 ש"ח.

יצחק קמחי:

לא הייתה פנייה בעניין כזה. 

היו"ר שלום שמחון:

כמה עולה כוס חד-פעמית לקפה?

יצחק קמחי:

לא קונים כוס בודדת לקפה. 


היו"ר שלום שמחון:

	יש מוצגים בדיון הזה. אפשר להביא אותם?

מאיר בובר:

בוודאי. 

חנה טירי:

מוצרי המזון לא שייכים לכאן. 

מאיר בובר:

אני מציג ציוד משרדי: עפרונות, מחדדים ועוד. עלות הייצור של כל אלה היא פחות משקל בערך. להדביק מדבקה כזאת עליהם – זה עולה 34 אגורות. 

יצחק קמחי:

אנחנו עוסקים בסימון טובין, לא בהצגת מחירים. צריך להבין את הנושא.

היו"ר שלום שמחון:

יש כאן שני דברים: סימון טובים ופטור לציוד כלשהו. יש כאן כוס מחרס; זה טובין? כמה זה עולה?

יצחק קמחי:

כן, זה טובין.  

היו"ר שלום שמחון:

כמה עולה כוסית הזכוכית למשקה חריף שמוצגת כאן?

אתי בנדלר:

כתוב עליה 9 ש"ח. על ספל החרס כתוב 4 ש"ח.

צביה דורי:

זה לא ציוד משרדי. 

יצחק קמחי:

ההתמקדות הייתה בציוד משרדי משום שאלה מרבית המוצרים. כאן למשל הוצגו כוסות, וכל השאר הוא ציוד משרדי. אני לא מכיר את מר בובר הנכבד, אבל אם הבנתי נכון הוא טוען שהוא יידרש לשים מדבקה.

אני מבקש לומר: סימון הוא תעודת זהות של המוצר. לא מבקשים לבטל אותו. הוא נותן אינדיקציה שאכן חשובה לצרכן. יש סימונים מהותיים, חלקם מעוגנים בתקנים והם עוסקים בהרכב של החומרים. למשל כוס החרס צריכה להיבדק מבחינת התקן: אולי מבחינת תכולת עופרת היא חורגת, ולכן הכוס מסוכנת לשתייה? אני מניח שזה נבדק. 

הסימון הבסיסי הוא אלמנטרי מאוד: שם המוצר, ארץ הייצור שלו.

דוד טל:

למה ארץ הייצור חשובה? מה זה מענייני אם זה מישראל, סין, תאילנד?

יצחק קמחי:

זה מעניינו של הצרכן. אתן דוגמה שתסבר את האוזן: לצרכן הממוצע חשוב לדעת אם מדיח הכלים שלו הוא מתוצרת איטליה או בולגריה, בלי להשמיץ. 

גיל אונגר:

זה לא מוצר מתכלה, אלה מוצרי חשמל.

היו"ר שלום שמחון:

רבותי, אתן לכם להציג את עמדתכם אחר כך. 

יצחק קמחי:

זה חשוב לתפיסה של הצרכן, שתהיה לו אפשרות בחירה. 

דוד טל:

אני יודע להגיד מה טוב יותר מבחינת הרמה, בולגריה או ישראל?

יצחק קמחי:

לא בהכרח, אבל נראה לי שנעשה עוול לנושא אם לא נכתוב זאת. אני לא מומחה לכך במשרדנו. 

דוד טל:

נעשה עוול לסין או לתאילנד?

יצחק קמחי:

לא. היום הנושא מטופל אך לא על-ידי משרדנו. כל נושא ארץ המקור הוא בעייתי וחשוב. 

צביה דורי:

למשל יש מי שרוצים לקנות מוצר מתוצרת הארץ. אם ארץ המקור לא תיכתב, הם לא ידעו מה מתוצרת הארץ; יש מי שלא רוצים לקנות תוצרת גרמניה. 

דוד טל:

בסדר, הבנתי. 

צביה דורי:

יש ארצות שנתפסות כיצרניות לא טובות. 


דוד טל:

בסדר, שאלתי – קיבלתי תשובה. 

היו"ר שלום שמחון:

אני מניח שבנוגע לכל מוצר יש מידע שרוצים לספק לציבור. איזו אינפורמציה צריכה להיות על כל מוצר ומוצר ומה חשיבותה? נניח שאני לא מבין גדול בדברים, אבל המחיר חשוב לי. 

יצחק קמחי:

המחיר הוא עניין אחר. 

היו"ר שלום שמחון:

הכוונה לכל סל הנתונים שצריך לקבל כשלוקחים מוצר כזה לידיים: המחיר, ההטבעה של ארץ המוצא, סימנים שאני לא מבין, אבל יש כנראה גם תקן.

יצחק קמחי:

אפשר להסתכל על המדבקה בעברית. 

היו"ר שלום שמחון:

אני לא מבין גדול. אחר כך אראה לעו"ד קמחי את המוצר שאני מחזיק כעת והוא יגיד מה הוא מבין. אני רואה כאן את שם המדינה, אני לא מבין את היתר. אני יודע שהמוצר הוא של איקאה, אני רואה מספר קטלוגי, וכתוב כאן משהו קטן שקשה לראות אותו. 

דוד טל:

כתוב: מתאים לתקן ישראלי 520.

היו"ר שלום שמחון:

לא. אני קורא את הפתק: "כלי שולחן קרמיקה סוג א', יצרן: איקאה שוודיה, תוצרת סין, יבואן: הריבוע הכחול, ריהוטים בע"מ, גיבורי ישראל 1 פולג, נתניה". 

יצחק קמחי:

כל התורה הייתה בפתקה הזאת. 

היו"ר שלום שמחון:

עכשיו רוצים פתקה נוספת?

יצחק קמחי:

לא. אני מעיין כעת במידע שעל המוצר. החומר שבאנגלית אמור להיות מתורגם. זאת האינפורמציה שנדרשת בארץ – המדבקה כאן היא האינפורמציה הנדרשת. הסימון צריך להיות בעברית. צריך להיות כתוב במה מדובר – כלי שולחן מקרמיקה; צריך להיות כתוב מיהו היצרן – איקאה שוודיה; צריך לכתוב את ארץ הייצור – סין; צריך לפרט את היבואן ואת כתובתו. 

אם יש בעיה, אם הכלי הזה מתפוצץ במיקרוגל ופוגע – יודעים מי הכתובת, למי הכלי שייך.  

היו"ר שלום שמחון:

אבל סביר להניח שהדבר הראשון שעושים הוא לשטוף את הכוס ולהוריד את המדבקות. ככה עושים אצלי בבית. מה המדבקות רלוונטיות כשהכלי כבר מתפוצץ במיקרוגל?

דוד טל:

אנשים דתיים עושים זאת לפני כן: הם טובלים את הכלי במקווה, מוציאים הפתקאות, לא נשאר זכר להן. מה שמוטבע – בסדר.

יצחק קמחי:

העיקרון הוא שהסימון יהיה בר-קיימא, זה אחד הכללים. אבל ברור שלא רוצים לשתות מכוס שיש עליה מדבקת נייר. קודם כול האינפורמציה קיימת.

דוד טל:

אבל זה שולל את הטענה שאחרי שהכלי מתפוצץ במיקרוגל אפשר מי הכתובת. 

יצחק קמחי:

אני לא רוצה להתחכם, אבל אני מקווה שקנו שתי כוסות. מהכוס השנייה יהיה אפשר לדעת את המידע. זה מידע אלמנטרי. אי-אפשר לשים כאן טייפ שיקריא את הכתוב. 

דוד טל:

זה טיעון דחוק מאוד. 

היו"ר שלום שמחון:

עו"ד קמחי, אנחנו רוצים את טובת האזרח, כולנו רוצים בכך; זאת נקודת ההנחה וזאת המטרה הראשונה של ועדת הכלכלה. אין ויכוח על כך. במסלול שאתה מתאר כרגע אתה מנסה להוביל מגמה של סימונים נוספים על אותו מוצר.

יצחק קמחי:

לא הובנתי. אין סימון נוסף. אני מוריד סימונים.

היו"ר שלום שמחון:

בסדר אבל אתם רוצים להשאיר סימון מסוים. אני מבקש שתקשיב לדברי עד הסוף, באופן מסודר, ואז תיתן הסבר מסודר. 

אני מבין שיש כאן עניין שיהיה סימון שייתן את מרב המידע לצרכן. לכל הדעות המידע הזה, שאמור להופיע במדבקות, אינו רלוונטי מייד אחרי הקנייה כי הרי יורידו את המדבקות. אם אתארח אצל עו"ד קמחי לא ייתנו לי לשתות קפה עם כמות כזאת של מדבקות. 

אם כן לאן אנחנו חותרים? אם מוסכם עלינו שהסימון נותן את מרב המידע, השאלה היא איך הוא צריך לבוא לידי ביטוי ועל אילו מוצרים הוא צריך להופיע ועל אילו מוצרים הוא לא צריך להופיע. כי אני לא אשתה מכוס שכולה עטופה במדבקות. זה יהיה לא רלוונטי. אני מניח גם שכוס קטנה, בנפח מסוים או במחיר מסוים, צריכה להיות פטורה. 

אבל במקרה הגיע לידי מוצר שיש עליו סימונים שנותנים את המידע, המידע המקובל בעולם, כנראה: אני רואה סימון של תנור, של מדיח ועוד. הם נותנים את המידע. האם הסימון מהסוג הזה מובא אצלכם בחשבון?

יצחק קמחי:

לא. כמובן, אני לא פוסל סימון כזה, זה יכול להיות נוסף, זה בא עם המוצר. המטרה היא שהסימון יהיה בעברית, לקהל הישראלי. 

צביה דורי:

הסימונים הגרפיים אינם סימן בין-לאומי מוסכם. יש סימון מוסכם כזה רק בנוגע לטקסטיל. 

גיל אונגר:

אולי נתקדם לשנות האלפיים ונאמץ את הסימון הזה?

היו"ר שלום שמחון:

מר אונגר, אתן לך אפשרות לדבר אחר כך. מר קמחי הוא אורח קבוע בוועדה, ואני מבקש שהוא יציג את הדברים. אם כן אלה אינם סימונים בין-לאומיים, זה לא דבר שמקובל לעשות?

יצחק קמחי:

אם הם מובנים. אשמח אם הם יהיו מובנים. אם תהיה דרישה חדשה לסימון היצרן הישראלי יצטרך לשנות את הסימונים שלו. לכל דרישה כזאת יש עלויות נוספות, ובסופו של דבר זה מתגלגל על הצרכן לצערי, והוועדה יודעת את זה. 

כל דבר שיועיל לצרכן ולרמת המידע שלו, אשקול בשמחה. אשקול אימוץ של דברים חדשים, איני מתנגד לכך; אבל כרגע המטרה היא לפשט את הדברים, לא להכביד על היצרנים אלא לנסות להקל בתחום מסוים ולפשט חלק מהוראות הסימון הקיימות. 

כשנקרא את סעיפי הצו הישנים אפשר יהיה לראות מה שינינו ולהבין שכל המטרה הייתה להבהיר את הדברים. 

היו"ר שלום שמחון:

	בסדר. יש לי עוד שאלה אל מר קמחי, ואחר כך נאפשר לחברים אחרים לדבר. אני רואה שמדובר בפטור לציוד משרדי שמחירו עד 5 ש"ח. מה בנוגע לציוד אחר? ציוד שגם הוא עולה עד 5 ש"ח?

יצחק קמחי:

אין לו פטור, לא בצו הזה. 

היו"ר שלום שמחון: 

כלומר זה משאיר אפשרות לשינוי בצו אחר?

יצחק קמחי:

לא בשלב הזה. לא ראיתי מקום. עד שהחלטנו את ההחלטה בנוגע לציוד המשרדי עבר זמן, והיו כמה דיונים, גם אצלנו במשרד. העלינו את הדברים. אפשר גם לשמוע את ארגוני הצרכנים; הם לא שמחים על זה בכלל. גם זאת גישה שיכולה להיות נכונה. 

המטרה שלנו היא לאכוף את החוק, שהאנשים יוכלו לעמוד בהוראותיו ולהבינו. יש מקומות שבהם זה פחות חשוב. נתתי כדוגמה את הטיפקס – זהו חומר שתמיד יהיה מסומן כי יש בו הוראות אזהרה. שם לא מוותרים. אבל על המחדד שנמצא כאן אינני חושב שיש חובה, אינני רואה סכנה נוראית אם לא ייוודע מי היצרן או מי היבואן, אף שאני רוצה שהאינפורמציה תהיה. ואני אומר זאת באופן כללי, לא בדקתי כל מוצר ומוצר. 

צריכה להיות דרך ביניים, ואז צריך להתקדם. אם נמשיך לדרוש סימון, העלויות אכן יתגלגלו אל הצרכן. 

אתי בנדלר:

	אני מעיינת בסימנים הגרפיים על כלי החרס. יש סימן שלא ברור מהו. 

היו"ר שלום שמחון:

מר אונגר, איך הכוס שהוצגה לי קודם בחדרי עלתה משקל אחד ל-9 ש"ח? בחדר שלי אמרת לי שהיא עולה שקל. חשבתי שאני רץ לאיקאה היום. 

גיל אונגר:

הכוס לא עלתה שקל. 

אני מנכ"ל איקאה. בחדר הזה ישבתי לפני חודש והסבירו לי למה אי-אפשר לעשות משהו, אבל הצלחתי, עם חבר הכנסת רצאבי, לבטל את החוק שקבע מע"מ על תרומות. 

היו"ר שלום שמחון:

נתאמץ מאוד להגיע למעמדו של חבר הכנסת רצאבי. 

גיל אונגר: 

אז אני חושב שהמילה "אי-אפשר" לא קיימת, לפחות לא אצלנו בלקסיקון. אני שמח שגופים כמונו וגם כמו אסם ועלית יכולים להמשיך לתרום מיליוני שקלים לנזקקים. 

בנוגע לחוק המוצע, אני לא עוסק כרגע ברהיטים אלא רק בכלי בית – וגם ברהיטים יש סעיפים שמחזירים אותנו 50 שנה אחורה: קודם כול, העולם מתקדם והופך לכפר גלובלי.  לצערנו התעשייה המקומית, בתחום של כלי בית – איני יודע אם היא קיימת בכלל. 

המוצר שהחזקתם ביד – מי יקנה מוצר כזה, שיש עליו כל כך הרבה מדבקות? כל כך הרבה אינפורמציה מכערת את המוצר, זה לא רלוונטי.

היו"ר שלום שמחון:

אומרים שמורידים את הדרישות למידע. 

גיל אונגר:

אני לא ראיתי זאת, לדעתי המדבקה רק תגדל. יש דרישה של מכון התקנים להטביע את ארץ הייצור על כוס עופרת שעולה 4 ש"ח. אני לא מבין למה. 

דוד טל:

גב' דורי הסבירה לי. אני מקבל את הטענה הראשונה, ולשאר הדברים אפילו לא התייחסתי.  נניח שאני אדם ציוני ורוצה לקנות כחול-לבן?


גיל אונגר:

אין כחול-לבן, לצערנו. 

צביה דורי:

יש בחלק מהדברים. בחלק אין. 

גיל אונגר:

ובכל מקרה, למה בהטבעה?

דוד טל:

כדי לדעת מאיפה זה בא, אני רוצה להעדיף כוס מהארץ.

מאיר בובר: 

אפשר במדבקה ולא בהטבעה, זהו תהליך יקר.

יצחק קמחי:

ההטבעה היא דרישה של התקן, לא שלנו. 

גיל אונגר:

ניתנה דוגמה של מכונת כביסה. אבל לעומת כוס או מחדד – זה אפילו מעליב. שם באמת רוצים לקבל אינפורמציה. אבל כשמישהו קונה עיפרון? 

בנוגע לרעל והעופרת, עיפרון מכיל עופרת ולדעתי הוא רעיל בהרבה מכוס. וילדים לועסים עיפרון; אז למה פוטרים את העיפרון? זה לא מסוכן? כוס זה מאוד מסוכן? 

מאחר שצריך לסמן את ארץ הייצור בהטבעה כבר אי-אפשר לייבא ממדינות אירופה, כי הם לא מוכנים להיכנס לדרישות הדרקוניות הישראליות. 

לעניין סימון מחירים חובה: הצרכן הישראלי, בניגוד לכל צרכן בעולם, צריך לדעת כמה המוצר עולה וצריך מדבקת מחיר. גם היבואן וכתובתו חשובים כדי לדעת למי לפנות אם הכלי יתפוצץ –  אך כמו שהיושב-ראש ציין שוטפים את המדבקות מייד אחרי הקנייה. 

עכשיו צריך להכניס מידע על מדיח כלים, תנור, מיקרוגל, קיבולת. איך ייראה המוצר? ואני לא נכנס אפילו לעניין העלות. הרי מישהו משלם את זה. 

היו"ר שלום שמחון:

על הצלחת שהוצגה לנו יש סימון שעוד לא הצלחנו לתרגם. 

גיל אונגר:

תנור, מיקרוגל, ועוד אחד – אני לא יודע. 

קריאה:

זה מדיח. 

אתי בנדלר:

זה לא ברור. 

גיל אונגר: 

אני מבקש להשיב לתשובה שניתנה כאן שיש רק סימון בין-לאומי לטקסטיל: אנחנו ב-2003, אולי הגיע הזמן לשנות ולהוסיף תקנים? העובדה שהמכון הישראלי לתקנים לא מכיר בתקנים מהעולם – זה עניין אחר שאנחנו מתמודדים אתו. מחר יגיעו חמישה אנשים משוודיה למכון התקנים הישראלי לנושא אחר: לפענח מדוע התקנים האחרים – האמריקני, הדני, האנגלי –  תופסים בכל העולם אבל לנו יש תקן משלנו. זאת צרה אחרת, ובסוף הצרכן משלם זאת, כמובן. אבל את זה נעזוב. 

תקן אפשר לשנות: אם הוחלט שלמגהץ יש סימון בין-לאומי, אפשר להחליט כך גם בנוגע למיקרוגל. זה קיים בכל מקום, בסין, בגרמניה. הטענה כאן היא שאין סימון בארץ; אם כך בואו נכניס סימון כזה. למה יושבים כאן? כדי להתקדם, לא כדי ללכת אחורה. 

מעבר לכול אנחנו ממאיסים את הנכונות של העולם לעשות אתנו עסקים. ואין חלופה, אין תעשייה מקומית שיכולה להחליף תעשייה עולמית. יש ספקים שפשוט הרימו ידיים. אנחנו נתקלים בבעיות כאלה שחוזרות ונשנות. אין כיף להשקיע בישראל, לסחור עם ישראל. מעבר לצרות הפוליטיות אנחנו ממאיסים את עצמנו על העולם בתחום המסחרי. ומה שמניע את גלגלי העולם הם מסחר וכסף, אי-אפשר להתעלם מזה גם אם זה נשמע קפיטליסטי, וכבר סיפרתי שישבתי כאן גם בנושא תרומות. 

יצחק קמחי:

מה זה רלוונטי?

היו"ר שלום שמחון:

מה רלוונטי עניין התרומות לכאן? 

חזקיה ישראל:

הדיון ההוא לא היה כאן, אבל זה לא חשוב. 

דוד טל:

זה היה בוועדת הכספים. 

גיל אונגר:

אבל זה היה בכנסת ישראל. 

אני רוצה לומר באמת, ולא בציניות, כי ב-2001 הבאנו בשורה לצרכנות הישראלית בתחום הקמעונאות, 

היו"ר שלום שמחון:

מה הפטור הנכון לדעתך?

גיל אונגר:

בתחומים שבהם העולם המודרני החליט שיש סימנים אוניברסליים – צריך לאמץ אותם. 

יצחק קמחי:

מה זה "העולם המודרני"?

גיל אונגר:

אני לא יודע אבל אני מניח שאפשר להחליט יחד מיהו העולם המודרני, בוא נסכם שאלה מדינות המערב. אם העולם המודרני החליט לסמן בסימונים אוניברסליים, הבה נאמץ את הסימון הזה, ולא נלך אחורה. 

צביה דורי:

לאילו מוצרים אתה מתכוון?

גיל אונגר:

למשל הכלי הקטן לבישול שהוצג כאן. 

יצחק קמחי:

מר אונגר, אני מאוד מתפלא. לפני שאיקאה נפתחה פנו אלי מחברתכם, נתתי הדרכה, העברתי את כל הוראות החוק. נדמה לי שעמדו שם ברוב ההוראות, ועדיין עומדים בהן. כך שהבעיה לא גדולה כל כך. אם יש לכם הצעות, למה לא פניתם אלי שוב, כדי להעביר אלי חומר, להציע בדיקה? אתה מציג את הדברים בהתלהמות כאילו כולנו מפגרים, אבל בכל זאת כמה אנשים מכובדים כאן ניסו לפענח את הסימנים שלטענתך הם אוניברסליים ולא ידעו הכול. בוא אלינו, פנה אלינו; כמו שאמרתי קודם, הדלת שלנו לא סגורה; אם יש דברים שיכולים להועיל לצרכן ולהקל על הסוחרים – אין דבר טוב מזה, מבחינתי. אנחנו שואפים לכך. 

חבל לי שכעת לא עושים הבחנה בין הדרישות שבתקן לבין דרישות הסימון. אני מבקש להסביר לוועדה: צו סימון טובין הוא צו שיורי. יש הוראות סימון בכל מיני מקומות נוספים: בתקנים, בצווים ועוד. הצו הזה בא רק כשאין הוראות סימון ספציפיות. זה עניין שיורי, דברים שהחוק לא התייחס אליהם בשום מקום אחר. אלה הוראות הסימון הבסיסיות שהעברתי. 

היו"ר שלום שמחון:

כל ענייני בנושא זה, לפחות ענייני האישי, הוא שאם יש דברים שלא חייבים לגלגל בהם עלויות לצרכן, תימצא הגמישות. כלומר שהכוס שמחירה 4 ש"ח לא תעלה ל-4.5 ש"ח. אני מנסה להבין ממר אונגר מהם המוצרים שצריכים להיות פטורים לדעתו, ועד איזה סכום יש לפטור. אם הכלי עולה 100 ש"ח ומוסיפים לו 34 אגורות זה לא משמעותי בעיני. אבל אם הוא עולה 4 ש"ח וצריך להוסיף לו 34 אגורות, או חצי שקל, זאת עלייה של 10% כמעט. 

אתי בנדלר:

כמה הכלי יעלה אם יפטרו אותו מהמדבקה? הוא באמת יהיה זול יותר?

צביה דורי:

רוב הטענות של מר אונגר היו בנוגע לתקן. אנחנו לא עוסקים בכך. עניין הקרמיקה נוגע לתקן רשמי. זה שייך למשרד התעשייה המסחר והתעסוקה אבל לא לדיון של היום. 

דוד טל:

זה שייך למשרד שלכם. לדעתי כדאי שוועדת הכלכלה לא תעשה כאן את מה שהמוזמנים הנכבדים צריכים לעשות עם המשרדים הרלוונטיים. מר אונגר נתן דוגמה אחת או שתיים ואולי יש עוד רבות אחרות. שישבו האנשים יחד, אלה מול אלה, ידונו בכל המוצרים ויגיעו להסכמות. אולי כשהם לא יגיעו להסכמה הם יוכלו להסב את תשומת לבנו לכך. 

היו"ר שלום שמחון:

נתנו פטור למוצרים שמחירם פחות מ-5 ש"ח להוציא חומרים מסוכנים. 

דוד טל:

	אבל אני מניח שיש עוד המון פריטים. הוועדה הזאת לא תפתור את הדברים לכאן או לכאן באופן גורף. צריך לדון בכל פריט ופריט מול המשרד הרלוונטי. אפשר לתחום את המשרד בזמן. ייתכן שנציגי המשרד לא יקבלו את כל הדברים. עו"ד קמחי אמר את הדברים ואני מקבל זאת, אני מבין שזה בראש מעייניו כי מדובר בעלות שמתגלגלת לצרכן; אני לא רוצה בכך, גם אתם לא, וגם עו"ד קמחי לא רוצה בכך. 

	ייתכן שבחלק מהדברים יפטרו את הסוחרים, ובחלק מהדברים יראו שחייבים להשאיר סימון. אבל כך חלק גדול מהעבודה כבר ייעשה. ולוועדה יגיעו רק העניינים הבעייתיים. ואז יהיה אפשר לדון בכך בישיבה אחת בנושא הזה. 

יצחק קמחי:

אבל אני רוצה לקבל את המידע. 

דוד טל:

בכל הכבוד, אינני מתכוון לפתור את הבעיות היום. אני לא מכיר את כל המוצרים שדובר בהם כאן, ולא אקבל עלי אישור גורף לכאן או לכאן. 

אליעזר כהן:

גם דעתי היא ברוח דעתו של חבר הכנסת טל. 

יוסי ברג:

אני מהמועצה לצרכנות. אני רוצה לספר מה אומרים לנו. הקונים מספרים שקנו סיר – ולא אספר מאיזו חנות, כדי לא לעשות פרסומת רעה – אך הוראות שלו השימוש בלעז. הצרכן לא יודע אנגלית אפילו, והסיר שהשתמש בו נשרף. הוא שלח לנו תלונה ושאל למה אין הוראות שימוש בעברית. בהוראות באנגלית היה כתוב בדיוק איך להשתמש במוצר, אך זה לא הגיע אל הצרכן. זה לא מכוסה בצו. 

היו"ר שלום שמחון:

אז אלה דברים שיש להוסיף לצו?

צביה דורי:

זה קיים ולא נעשה. איננו מבקשים לבטל דברים כאלה. 

אליעזר כהן:

בעצם מדובר פה באכיפה.

צביה דורי:

נכון. 

יוסי ברג:

הצו מוסיף כמה דברים, אבל הוא גם מציע להוריד משהו – סימון על מוצרים קטנים, ציוד משרדי שמחירו עד 5 ש"ח. אני מדבר על העיקרון: יש כאן חובת סימון מוצרים, והיא קבועה בחוק, קבועה בצווים. הצווים נולדו לפני עשרות שנים, לא אתמול. 

דוד טל:

אבל אפשר לשדרג את הנושא, אנחנו מתקדמים קצת. מדי פעם בפעם צריך להוריד דברים מסוימים ולהוסיף עוד. 

יוסי ברג:

אנחנו רואים ניסיונות חוזרים ונשנים של החברות לקעקע את הנושא. לפני כמה שנים היה ניסיון לדרוש שלא יהיה סימון מחירים על מוצרי חלב. הבעיה היא שמתחילים בדבר קטן, וברגע שהוועדה מאשרת הקלה בתחום אחד כי אולי יש בכך היגיון, מייד יש סחף – והיועצת המשפטית של הוועדה תוכל אולי לאשר זאת. אם יהיה סחף כל נושא סימון המחירים ייגמר. 

אתי בנדלר:

עד כה הוועדה לא נתנה ידה לשום סחף, כך למיטב ידיעתי. 

יוסי ברג:

אני מקווה שהיא גם לא תיתן ידה לכך. אני מפנה לצו. מדובר על סימון פרטים כמו היות המצרך מסוג ב'. נניח שקונים סלוטייפ ב-4 ש"ח ואחר כך, בבית, מגלים שהוא לא תקין – כי הוא מסוג ב'? מותר למכור סלוטייפ שעמד חצי שנה בשמש, שהוא סוג ב'. במקרה כזה לא היה צריך לסמן. 

הוועדה טוענת שעל מוצרים נמוכים חבל להוסיף עלות. אך האם משרד התעשייה, המסחר והתעסוקה בדק וקבע שהתווית עולה 37 אגורות או הוא מסתמך על מה שהיצרנים אומרים, בלי לבדוק?

יצחק קמחי:

לא הגבתי לדברים שנאמרו על העלות. 

צביה דורי:

הדברים האלה מצויים בחוק.

יצחק קמחי:

הם בצו. 

היו"ר שלום שמחון:

גב' דורי, בבקשה. 

צביה דורי:

קודם כול אני רוצה לחזק את דברי חבר הכנסת טל. איגוד לשכות המסחר בא אלינו בנוגע לציוד המשרדי, הדיון נמשך שנתיים והגענו להסכמות. זאת הדרך הנכונה. 

היו"ר שלום שמחון:

בכל הכבוד, הטענה של המוזמנים כאן היא שהם קיבלו את החומר אתמול בלילה. 

צביה דורי:

לא. הדיון בנוגע לציוד משרדי היה דיון קרוב לשנתיים. ככה עובדים. אם איקאה רוצים לפטור אותם מעניינים מסוימים, שיבואו אלינו, ולא ישר לוועדת הכלכלה. 

גיל אונגר:

בשמחה. 

היו"ר שלום שמחון:

אבל אתמול בלילה קיבלו את הצו בלשכות המסחר. אם נאשר היום את מה שאתם רוצים, למה שהם יבואו אליכם? 

צביה דורי:

אם רוצים להרחיב את הפטור מעבר לציוד המשרדי, שיבואו אלינו. אנחנו פונים לכל הגורמים המנהליים והמקצועיים במשרד שייתנו חוות דעת. יש לנו תהליך עבודה מסודר. אפשר בהחלט להרחיב. 

יצחק קמחי:

הצו דינמי. יש לו תוספות. 

היו"ר שלום שמחון:

נסיים את ההערות הכלליות ונתחיל לעבוד. מר בובר, בבקשה. 

מאיר בובר:

אני סמנכ"ל איגוד לשכות המסחר. בניגוד למה שנאמר כאן, 

היו"ר שלום שמחון:

כלומר אין מבחינתך בעיה בנוגע לציוד משרדי. 

מאיר בובר:

אני מקווה שטענת הסחף לא מקובלת. אם כך אנחנו רק מברכים על סיומו של התהליך. 

היו"ר שלום שמחון:

	עוד מישהו רוצה להתייחס לדברים לפני שנתקדם? 

שלומי גבאי:

כן, אני מנהל מגוון באיקאה. אנחנו מקפידים מאוד בחוק ובסימון המוצרים לאורך כל הדרך. אני מסכים לחלוטין עם עו"ד קמחי: לפני הקמת החנות ולפני פתיחת החברה קיבלנו ייעוץ. אנחנו עובדים על-פיו עם כל האילוצים של חנות בסדר גודל כמו שלנו. אין ויכוח בנוגע למה שהוסכם עד היום או קבוע בחוק. 

התוספת שמתבקשת היום אינה מאפשרת לנו, לסוחר או ליבואן, לסמן במדבקה את כל המוצרים. כל מדבקה נדרשת להיות אחרת, לאור העובדה שיש קיבולת אחרת של הכלי, והיא נדרשת לפי ההגדרה. יש לציין את קיבולת המוצר על תג המחיר. 

יצחק קמחי:

אז מה?

שלומי גבאי:

המשמעות היא אלפי מדבקות שונות. 

היו"ר שלום שמחון:

בסדר, אני חושב שהבנו את המסר. לא תצא מכאן כשידך על התחתונה, אך מצד אחר אני לא מעוניין שמשרד התעשייה, המסחר והתעסוקה יהיה בפינה. 

אני חושב שהבנו את הדברים. תוך כדי הדיון ננסה לחשוב על פתרון יצירתי לבעיה.

אליעזר כהן:

אומנם איחרתי, אני מצטער, אבל אני רוצה להציע הצעה מעשית: בוועדת הכלכלה בהרבה מקרים יש צד הקונים וצד היצרנים והמוכרים, ובאמצע יש רגולטורים. זה צודק וזה צודק, והמצב בכללותו צריך להישאר כמות שהוא; אני מסכים לדברי חבר הכנסת טל, ולא אחזור עליהם. אני מבין שזה כאב ראש למוכרים, אך האם מישהו העלה על דעתו מה זה עושה לצרכן? לפעמים יש קונים פדנטיים שמוכרחים את כל הפרטים על כל דבר קטן. צריך למצוא מכנה משותף. 

אני מציע שהמוכרים יביאו רשימה של פריטים – אלא אם כן זאת רשימה ענקית –רשימה  של הדברים שמבקשים לשחרר. האחראים על הרגולציה יבדקו, יראו למה הם מסכימים, ואז נאשר.

צביה דורי:

זה מקובל לחלוטין. 

אליעזר כהן:

זאת ההצעה שלי. אם לא, זאת ירייה בחושך. 

היו"ר שלום שמחון:

מה שחברי הכנסת אומרים הוא שאולי לא נאשר את הצווים ונשלח אתכם להכין שיעורי בית. בטכניקה הזאת, אם נדמה לכם שיהיו אלפי הזדמנויות בוועדה שבהן נקיים דיון רק כדי שתגיעו להבנות עם האנשים – אתם טועים. בכל פעם אני מזמן דיון והתוצאה היא שאתם צריכים לעשות תיאומים.

אליעזר כהן:

לא נעשו מספיק הכנות. 


אתי בנדלר:

הפעם המשרד לא אשם, אני מוכרחה לומר. 

לאה ורון:

אין אשמים, צריך להתקדם. 

היו"ר שלום שמחון:

אנחנו מתחילים לקרוא את התקנות. אני יוצא לרגע מהדיון. 

יצחק קמחי:

אני קורא את סעיף 5ב המוצע. 

היו"ר שלום שמחון:

אני מניח שחבר הכנסת טל אמר לכם כשיצאתי שאם לא מתנגדים לסעיף, ממשיכים בהקראה. 

יוסי ברג:

חיכיתי לך, חבר הכנסת שמחון. יש לי הערה לסוף סעיף קטן (א). עדיין יש כאן פגיעה בצרכנים אבל כדי להקטין זאת אנחנו מציעים שיינתן מידע במרוכז, שיהיה פתק אחד שעליו המידע. אנחנו לא רוצים להדביק את המידע על כל עיפרון או על כל מחדד – לכן שלפחות תהיה תווית אחת, כמו שעושים בצו הפיקוח על מצרכים ושירותים – הצגת מחיר של סוג מחירים מסוימים. קובעים שם: "הצבת שלט על המצרך או מעליו או הצמדת תווית למדף שמתחת...".

לדעתנו זאת פגיעה, ולכן אנחנו מבקשים שלפחות הסימון הזה יהיה. אני מניח שמשרד התעשייה, המסחר והתעסוקה, שרוצה לאזן בין הפגיעה בצרכנים לבין הפגיעה בעסקים, יכול לתת את זה לפחות. אם רוצים לדעת את כמות הדבק הנוזלי, את אורך הסלוטייפ, מיהו היצרן – זה המינימום שאפשר לעשות. אני חושב שמשרד התעשייה, המסחר והתעסוקה לא יתנגד.

היו"ר שלום שמחון:

כלומר מתבקשת תוספת מידע שתהיה מונחת על המדף. נרשום זאת, נחזור לכך בסוף. 

אתי בנדלר:

מה עמדת המשרד בעניין זה?

היו"ר שלום שמחון: 

אנשי המשרד יחשבו בינתיים על עמדתם. 

מאיר בובר:

חבל על הזמן. לפעמים יש שישה סוגי עטים נמצאים בכוס אחת בחנות. לכל אחד מהם צריך כותרת? צריך לרדת למציאות. קונים עט במחיר של 1.5 ש"ח. 


היו"ר שלום שמחון:

אבל אין מוצר שאין פירוט שלו על המדף שמתחתיו. גם אם הולכים לרשתות החדשות, שמתעסקות בעיקר במכירה של ציוד משרדי בכמויות, יש פתקית. 

מאיר בובר:

אתם מסתכלים על רשתות שיווק, אבל מה בנוגע למכולת שכונתית שיש בה כוס עם 40 עטים? צריך להכין פתקים? אלה דברים פעוטים וקטנים. חבל לסבך את כל העניין. אני מקבל את הגישה הבסיסית – אבל ההגנה על הצרכן היא מזערית כאן. היא חסרת משמעות ביחס למאמץ שנדרש. 

היו"ר שלום שמחון:

רשמנו זאת בצד, נכריע בהמשך. נתקדם.

יצחק קמחי:

אני חוזר על סעיף קטן (ג) בסעיף 5ב המוצע. 

דוד טל:

יש כללים כאן? 

יצחק קמחי:

עד הסכום של 10 שקלים מעגלים.

אני קורא את התיקון המוצע לסעיף 8. 

דוד טל:

איך הגעתם לגרביים?

צביה דורי:

זה היה בצו המקורי, כך זה הופיע ולא הבינו מזה דבר, איש לא יישם זאת. 

דוד טל:

קודמייך במשרד הביאו זאת לוועדה, גב' דורי. 

צביה דורי:

נכון, לפני 20 שנה.

דוד טל:

בעוד 20 שנה ישבו אחרים. 

לאה ורון:

צריך להציג לחברי הוועדה מה מוחקים. חברי הכנסת צריכים להחליט. 

צביה דורי:

בסדר, אני מוכנה להציג זאת בשמחה. השינוי הוא שאת הגרביים הוספנו לביגוד, כל מה שחל על ביגוד חל גם על גרביים. זה לא שאין גרביים בצו. 

יצחק קמחי:

אני ממשיך לקרוא את התיקון לתוספת הראשונה. אני מבהיר שסעיף 2 עוסק במכשירי סיפולוקס; סעיף 5 עוסק במכונות תפירה. 

דוד טל:

אין יותר מכונות תפירה?

צביה דורי:

יש, אבל אנחנו לא רוצים סימון ספציפי בעניין זה.

יצחק קמחי:

אני קורא את האמור בצו הקודם: "(א) בסעיף זה 'מכונת תפירה' – מכונה שנועדה לשמש או עשויה לשמש לתפירת מוצרי טקסטיל; (ב)  סימון מכונת תפירה יעשה על ראש המכונה". זה מה שהיה. 

אתי בנדלר:

יש הוראות סימון כלליות בצו. נוסף על כך יש רשימה של מוצרים שלהם יש הוראות סימון מסוימות. קובעים שכל ההוראות יחולו – או רק ההוראות המיוחדות, אם יש סתירה בין ההוראות. כעת מציעים למחוק כמה פריטים מהרשימה המיוחדת, ואז חלות על פריטים אלה ההוראות הכלליות. 

צביה דורי:

נכון, חשוב להדגיש שיש הוראות בכל מקרה. 

יצחק קמחי:

כי כרגע לכאורה אי-אפשר לייבא מרכונה שאין לה סימון על ראשה בצד. זה לא הגיוני. 

אני ממשיך להסביר: סעיף 5 עוסק במכונות תפירה כאמור.; סעיף 7 נוגע להקלטות; סעיף 8 עוסק בעטים עפרונות ופסטלים; סעיף 9 זה טמפונים; סעיף 11 זה גרביים; סעיף 14 זה שטיחי טפטינג. 

דוד טל:

מה זה?

קריאה:

שטיחים מקיר לקיר. 


צביה דורי:

אני קוראת את ההגדרה: "שטיח בעל ציציות... המיוצר במכונות להרכבת ציציות". לא ברור לנו למה שטיחי טפטינג מיוחדים לעומת שטיחים רגילים. 

יצחק קמחי:

סעיף 15 זה צנצנות זכוכית; סעיף 16 זה חומצת מלח לשימוש ביתי. 

אני עובר לקרוא את סעיף 4. התוספת השנייה היא הפירוט של כל הסעיפים שמחקנו. 

יוסי ברג:

אני מבקש להעיר שכאן ירד, בטעות לדעתי, הנושא של סימון פגם מסוג ב' או סוג ג'.

אתי בנדלר:

זה לא בסעיף קטן (ב). כתוב כאן: "בכלי בית עשוי מתכת יצוינו פרטים כמפורט להלן...".  זה מופיע בהוראות הסימון הכללי, לא כאן. 

יצחק קמחי:

אני משיב לעו"ד ברג: בצו העיקרי, בסעיף 3, זה מופיע בסעיף קטן (4): "היות המוצר מסוג ב' או איכותו נמוכה מהרגיל". זה נשאר חי וקיים. 

יוסי ברג:

בסדר.

אליעזר כהן:

זה מופיע בהוראה הכללית. זה סעיף חשוב, אבל הוא מופיע. 

אתי בנדלר:

פסקה 1 אושרה?

היו"ר שלום שמחון: 

אתם רוצים להעיר הערות?

גיל אונגר:

כן, אנחנו מתנגדים לתיקון בנוגע לכלי בית. 

דוד טל:

מה אתם מציעים?

גיל אונגר:

קודם כול אני מקבל את הצעתך, חבר הכנסת טל: נשב עם הגורמים המקצועיים, נקבע משהו ברוח השינויים שהוצעו וגם יהיה מקובל על הצדדים ולטובת הצרכן.

היו"ר שלום שמחון:

ההצעה היא שהיום נאשר את הכול באופן עקרוני ונקצוב לכם זמן כלשהו, שבועיים נניח, עד שידפיסו את כל החומר – יש עיצומים בכנסת, העוזרים בעיצומים. נמתין שהגורמים המסחריים יגיעו לתיאום עם משרד התעשייה, המסחר והתעסוקה. אם לא תגיעו לתיאום ותבקשו דיון נוסף בסעיף הזה בלבד, נקיים דיון כזה. אם יהיה סיכום ויהיה צורך בשינוי מסוים של הצו, נשנה רק את החלק הזה. זה מקובל עליכם? 

צביה דורי:

כן. אך הדרישות שלנו נראות לי הגיוניות מאוד. 

אליעזר כהן:

אנחנו לא יכולים להכריע. 

היו"ר שלום שמחון:

נאפשר לכם שבועיים מהיום כדי להגיע להבנות עם משרד התעשייה, המסחר והתעסוקה. אם הגעתם להבנות על עניין כזה או אחר, רק התיקון הזה יגיע הנה. אם לא הגעתם להבנה, נקיים דיון רק על החלק הזה. אני מקווה שתגיעו להבנות. הדברים היו ברורים מאוד. בהזדמנות הזאת אני מבקש ממר קמחי לקבל מידע על הסימונים האוניברסליים במדינות העולם, אם יש כאלה. האם מה שהוצג בפנינו קודם הוא דבר שאפשר לאמץ? וכולי. זה חשוב גם כדי ללמוד וגם כדי לדעת להבא. 

צביה דורי:

לדעתי זה רק בטקסטיל. אבל נלמד זאת. 

היו"ר שלום שמחון:

הם טוענים אחרת.

גיל אונגר:

נמציא את הסימנים. 

צביה דורי:

נלמד, בסדר. 

יצחק קמחי:

בכל מקרה אנחנו מבקשים לשנות את סעיף 3. כרגע קראתי את סעיף 1(ב)(2) בתיקון התוספת השנייה, "מידות קיבול בליטרים". בסעיף קטן (3) אני מבקש לשנות ולכתוב "הוראות השימוש וההחזקה המתאימים". זה יהיה נכון יותר. למשל "החזקה" היא אופן הניקיון של סיר. זה מידע רלוונטי מאוד שיש לדעת. 

אתי בנדלר:

זה "טיפול" לדעתי. 	

אליעזר כהן:

בעברית קוראים לזה "הוראות שימוש". 

היו"ר שלום שמחון:

נגיע לניסוח אחר כך. 

אתי בנדלר:

אם כן אין צורך לכתוב "כגון בישול"?

יצחק קמחי:

לא, אני מבקש להשאיר זאת. 

אליעזר כהן:

למשל יש שקיות פלסטיק שאסור להכניס למיקרוגל. הן נמסות. יש תופעה כזאת. 

יצחק קמחי:

אני עובר לפסקה (2). הסעיף הזה בטל. אני מתחיל לקרוא את פסקה (3).

צביה דורי:

סעיף 3 בתוספת עוסק בסימון רהיט פלסטי. 

חנה טירי:

אנחנו רוצים לבטל את סימון סוג השרף הפלסטי שממנו מיוצר הרהיט. איש לא מבין זאת ממילא. זה לא אומר כלום. 

צביה דורי:

חשוב לציין שהתייעצנו עם כל הגורמים המקצועיים במשרד בעניינים האלה. 

דוד טל:

כן, הם מבינים מצוין, אבל אם יש בעיות אחרי שאני מאשר, באים אלי. אני צריך להסביר למה אישרתי דבר כזה.

יצחק קמחי:

אני קורא את סעיף קטן (ג) בפסקה (3).

היו"ר שלום שמחון:

אני מבקש להבהיר שמה שאמרנו כאן, מה שאפשרנו כאן, לא נוגע לחברת איקאה בלבד. אני לא מייצג אותם. זה נוגע לכלל היצרנים והיבואנים. 

צביה דורי:

אני מבקשת להבהיר שברהיטים מסמנים את הסימון למטה, כדי לא לפגוע ברהיט. מי שבא לתצוגה לא יכול להרים את הרהיט. צריך לראות את הסימון. 

אני מסבירה שחייבים לסמן כל רהיט. אבל בתצוגה אי-אפשר לראות את הסימון כי הוא מודבק לחלק התחתון של הרהיט. 

גיל אונגר:

זה לא כך לא אצלנו, אבל בסדר. 

צביה דורי:

זה לא מיועד רק לכם. 

אליעזר כהן:

מה שאיקאה עושה, שאחרים יעשו. 

יצחק קמחי:

אני עובר לפסקה (4), אני קורא את סעיף קטן (א).

צביה דורי:

אסביר במה עוסקות הפסקאות שנמחקו: (3) – בלוק לחשבונות; (4) – גיליונות מסורטטים לחשבונות. כל הפסקאות כאן עוסקות במוצרי נייר וקרטון. (7) –  נייר פחם – אלה דברים שכבר עברו מן העולם; (10) –  ממחטות נייר; (11) – מוצרי נייר היגייניים אחרים; (13) – "תיק עשוי מקרטון שמצופה פתוח ומתקפל עם סרגל הידוק..."; (14) – "אוגדן עשוי מקרטון מצופה עם התקן מתכתי..."; (15) – גלויות מצוירות; (17) – "מוצרי נייר אחרים...". 

	אלה כל מיני דברים ספציפיים. 

יצחק קמחי:

אני קורא את סעיפים קטנים (ב)-(ג). 

דוד טל:

מה השינוי ממה שהיה עד היום?

חנה טירי:

סידרנו את הסעיף, קיצצנו. לא הוספנו כאן דברים מהפכניים.

יצחק קמחי:

גם הקלנו: שיהיה סימון גם על האריזה ולא רק על המוצר עצמו. 

אני קורא את פסקה (5).

חנה טירי:

מדובר במכונות תפירה, צבעים, הקלטות, עטים, עפרונות וקלסרים. 

יצחק קמחי:

זאת מחיקה של ההוראות הספציפיות למוצרים האלה. 

אתי בנדלר:

למה מבטלים את הצורך לתאר את גוון הצבע?

עמית אבנר:

הם לא ביטלו, הם התבלבלו. את הצבעים הם לא מחקו. את סעיף 6 לא מחקתם. 

צביה דורי:

סעיף 10 עוסק במוצרי הלבשה. 

יצחק קמחי:

אני מתחיל לקרוא את סעיף 10. 

צביה דורי:

	אני מסבירה שהוספנו גרביים וכובעים למוצרי ההלבשה, לא השארנו אותם בסעיף נפרד. זאת המשמעות של השינוי. 

יצחק קמחי:

אני מתחיל לקרוא את סעיף קטן (ב) בפסקה (6). 

היו"ר שלום שמחון:

אבל כאן יש סימונים בין-לאומיים, נכון?

צביה דורי:

נגיע לזה. יש סימון להוראות שימוש בין-לאומיות. גם לגדלים.

יצחק קמחי:

יש סימון לחום המים בכביסה, ניקוי יבש ועוד. אלה מוסכמים ומקובלים עלינו. 

אני ממשיך לקרוא את סעיף (ד)(1).

חזקיה ישראל:

לעניין "לייקרה": זהו מותג של חברה מסוימת, הוא לא סיב. אם מציינים זאת, יש בעיה. אני לא חושב שראוי לרשום זאת כך. 

אתי בנדלר:

לדעתי אין בעיה למחוק זאת. בלאו הכי זהו פירוט וכתוב "כגון". 

חזקיה ישראל:

שנית, אני לא מבין למה צריך את המשקל היחסי, מרכיבי הסיבים על-פי משקלם. זה לא תורם דבר. לדעתי צריך לכתוב "שני המרכיבים הדומיננטיים במוצר". למה צריך את כל הסיבים?

צביה דורי:

זה חשוב מאוד. יש אנשים שרגישים למוצר סינתטי מסוים. 

אתי בנדלר:

צעיף שיש בו 90% צמר קשמיר – מחירו שונה במאות אחוזים מצעיף שיש בו 10% קשמיר. 

יצחק קמחי:

אני קורא את סעיף (ד)(2).

דוד טל:

חסר עוד משהו: יש גם XXXL. 

אתי בנדלר:

	יש גם XXXXL.	

יצחק קמחי:

בסדר. אפשר להוסיף. 

היו"ר שלום שמחון:

חבר הכנסת טל, אתה מוסיף X בכל פעם, בכל עשור. 

יצחק קמחי:

אני קורא את סעיף (ד)(4)-(6). 

חזקיה ישראל:

קיבלנו הערה מאגף הטקסטיל בעניין סעיף קטן (ד)(6). באירופה ובארצות הברית הציון הזה מקובל רק בנוגע לגרביונים ולא בנוגע לגרביים. אני מציע שתבדקו זאת. 

צביה דורי:

התכוונו לגרביונים. זה מקובל. נשנה את המילה ל"גרביונים". 

אתי בנדלר:

בסדר. 

יצחק קמחי:

אני קורא את סעיף קטן (ד)(7).

צביה דורי:

הוספנו זאת, זה חדש. לדעתנו חשוב מאוד לדעת אם המוצר מתכווץ או לא. 

חזקיה ישראל:

בנושא ההתכווצות אנחנו מציעים שיהיה צורך לציין התכווצות מעל 5%. הרי בכל מוצר יש מידה מסוימת של התכווצות. 

צביה דורי:

5% נשמע לי קצת הרבה. אולי נקבע 2%?

חזקיה ישראל:

תקבעו מספר, אבל צריך לקבוע נורמה סבירה שתגדירו. אחוז מסוים.

אתי בנדלר:

אולי 2%?

חזקיה ישראל:

לדעתנו יש לקבוע מעל 5%.

צביה דורי:

זה נראה לי הרבה. בשביל מה קונים XXXL? 

חזקיה ישראל:

אני בעל משקל, אני מראש קונה גדול. 

אתי בנדלר:

אני כותבת "במוצר הלבשה המתכווץ לאחר כביסה בשיעור העולה על 2%". 

צביה דורי:

בסדר. 

היו"ר שלום שמחון:

השינוי אושר. 

יצחק קמחי:

אני קורא את סעיף קטן (ד)(8). 

יוסי ברג:

אני מבקש להגיב לסעיף קטן (ד)(5) – סימון גרפי כאמור בתקן הישראלי. ראינו קודם איך אנשים מכירים את התקן. 

אתי בנדלר:

לא, נאמר שבכלים הסימון אינו בין-לאומי ואינו מעוגן בתקן. 


יוסי ברג:

חלק מהצרכנים לא מכירים גם את התקן. בדקנו זאת אצל צרכנים ערניים, חלק ניכר מהם לא הכירו את התקן. אנחנו מציעים לחייב שבחנות יימצא שלט הסבר, שמראה את המשמעות של הסימונים. 

צביה דורי:

אני לא מכירה מישהו שלא מכיר את הסימונים. אלה סימני הגיהוץ וכולי. זה תקן בין-לאומי. 

אתי בנדלר:

גם לי נדמה שהסימונים ברורים מאוד, למיטב זיכרוני. 

יצחק קמחי:

אם המועצה לצרכנות תסייע, נצא בקמפיין שיפיץ את המידע. 

אתי בנדלר:

זה רעיון יפה, הוועדה יכולה לקרוא לשני הגורמים לצאת בקמפיין כזה. 

יצחק קמחי:

אני קורא את פסקה (7) – תיקון סעיף 11; ואת פסקה (8) – תיקון סעיף 12. 

חנה טירי:

זה בנוגע לשקיות. 

צביה דורי:

אם קונים 25 שקיות, אנחנו לא רוצים שזאת תהיה עברה פלילית. לכן התרנו מכירה בכפולות של חמש. 

יצחק קמחי:

אני עובר לפסקה (9) – העוסקת בסעיף 13.  אני קורא גם את פסקה (10). 

חנה טירי:

הסעיפים האלה עוסקים בשטיחי הטפטינג, בצנצנות הזכוכית ובחומצת המלח. מחקנו זאת בעצם. 

יצחק קמחי:

אני קורא את סעיף 5, התוספת השלישית. את התיקון קיבלתי מהמועצה לצרכנות. אנשי המועצה הפנו את תשומת לבי למדי לחץ דם, בדיקות סוכר וכולי. הכוונה היא שכל אלה יתווספו לרשימת המוצרים שיש בהם צורך בהוראות שימוש. 

היו"ר שלום שמחון:

תחילת הצו היא בעוד שבועיים, כך סיכמנו. 

צביה דורי:

המועצה לצרכנות מבקשת להוסיף מכשירים ותכשירים רפואיים. אין בעיה. 

היו"ר שלום שמחון:

בסדר. אנחנו חוזרים עכשיו להתחלה. 

אתי בנדלר:

אני מציעה שלא נערבב בין תחילת הצו לבין התקופה של שבועיים ימים. במשך השבועיים לא יצא מכתב אישור מהוועדה, כדי שיהיה אפשר לקיים דיון נוסף, אם יהיה צורך בכך. 

יוסי ברג:

אני חוזר לבעיה בהתחלה. ציינתי את העיקרון. לדעתנו הסעיף הראשון, שגורם לכך שהצו לא יחול על טובין שמשמשים לציוד משרדי שמחירם עד 5 ש"ח, הוא פגיעה קשה. 

היו"ר שלום שמחון:

הטענה היא שכך מעקרים את מה שנעשה, את הדברים שהתקדמו בהם. 

יוסי ברג:

אך אם כבר פוגעים, אני מבקש שישאירו את המידע כך שיהיה זמין לצרכנים. הצו הרי חל במשך עשרות שנים, לא מטילים כאן משהו שאי-אפשר לעמוד בו. מבטלים את הדרישה, כי בעצם לא עמדו בחוק. 

צביה דורי:

אנחנו מודים בכך. בדרך כלל לא שמים על המדף מחק מסוג אחד בלבד, נראה שהדרישה תהיה קשה ליישום. לעניין הטענה שהצו קיים עשרות שנים: יש המון דברים שקיימים עשרות שנים ולא יושמו, ראיתם שהרוב לא מעשי. אנחנו גם משתמשים בהיגיון. אנחנו לא רוצים לייקר מחירים לצרכן בגלל הוראות סימון שאינן משמעותיות. 

יוסי ברג:

אני מציע להשאיר זאת לדיון שיהיה בהמשך. 

אתי בנדלר:

לא בטוח שיהיה דיון כאן, ייתכן שבעניין הזה הצדדים ישכנעו זה את זה. 

דוד טל:

אני מבקש לשאול: האם עכשיו, אחרי שהורדנו הרבה סעיפים – גרביים ועפרונות וכולי –  תהיה ירידה בעלות לצרכן? טוענים כל הזמן שתוספת התוויות היא עלות שמתגלגלת זאת על הצרכנים. האם כעת יורידו את המחירים?

יצחק קמחי:

נשמח לראות שזה מה שקורה. 

דוד טל:

תאכוף זאת?

יצחק קמחי:

חבר הכנסת טל, שנינו נתפלא אם זה יקרה. לא התייחסתי כאן לעלויות הפתקים.

היו"ר שלום שמחון:

לעניין סעיף 1, אני מציע שנאפשר לכם פרק זמן כלשהו כדי לדבר גם על הנושא הזה, תנסו להגיע להבנה כלשהי. אני לא רוצה לעכב את מה שהושג כאן. 

יוסי ברג:

אנחנו רוצים למנוע בכייה לדורות. למה למנוע את המידע באופן מוחלט?

מאיר בובר:

אני חוזר ואומר: תהיה בעיה בערי השדה. שם הרי לא ישמרו על תקנה כזאת, וכך הופכים אנשים לעבריינים על החוק סתם, בגלל מחקים ועטים ב-1.5 ש"ח. אני חוזר ומבקש: זאת לא פגיעה בעיקרון של הגנת הצרכן, אנחנו בעד זה; אך יש צווים שהציבור לא יכול לעמוד בהם או שהוא ישלם בגללם כסף. 

יוסי ברג:

אנחנו לא מתנגדים שהציבור ישלם כסף.

יצחק קמחי:

תעבירו לנו את התגובה שלכם בנוגע לפגיעה.

היו"ר שלום שמחון:

אנחנו מאשרים את הסעיף הזה. להבדיל מהסעיף הקודם, שאישרנו אבל נתנו גם פתח לשינויים בו, במקרה הזה אנחנו לא משאירים פתח כזה. אם משרד התעשייה, המסחר והתעסוקה יגיע עם חוות דעת דרמטית – נשתמש בשיקול הדעת שלנו.

יצחק קמחי:

אני כבר אומר שאם אנחנו נקבל חוות דעת כזאת, נשתכנע. 

דוד טל:

אני מציע שנאשר הכול כמכלול. אנחנו מקבלים ומאשרים בינינו את ההסכמה אבל ייתכן שבתוך שבועיים – וזה קורה לפעמים במשרדי הממשלה, יותר מפעם אחת – לא ייגמר העניין. 

היו"ר שלום שמחון:

אז נשאיר את סעיף התחולה פתוח. 


דוד טל:

אז מה ההבדל? ממילא הם צריכים להגיע לכאן עם סיכום ואנחנו צריכים לסכם את הסעיף שדיברנו עליו. אני מציע שרק אחרי שנדון גם בו נאשר הכול, כמקשה אחת. 

לאה ורון:

היושב-ראש מנסה למנוע דיון נוסף בוועדה. 

אתי בנדלר:

אם הצדדים יגיעו להסכמה שיש לשנות את נוסח סעיף 1 לא יהיה מנוס מלקיים דיון. 

יצחק קמחי:

אם הצו בכללותו מקובל על הוועדה, אני מציע לאשרו. התחייבתי לשבת עם נציגי איקאה או עם נציגיו של כל גורם אחר, גם עם המועצה.

דוד טל:

אולי תשבו היום?

יצחק קמחי:

ראיתי כמה זמן נדרש לפתור את הבעיות של הציוד המשרדי. יש לנו סד של שבועיים, ואחר כך הצו גם לא ייכנס לתוקף? אנחנו עושים כאן משהו טוב. מכיוון שהצו הוא דינמי, אפשר לשנות דברים. גם התיקון לסיגריות לייט הוא תיקון של הצו הזה. 

דוד טל:

זה בדיוק מה שרציתי להזכיר. לדעתי זה היה צריך להיות חשוב יותר מהדבר הזה. שם מדובר בחיים וכאן רק בממון. ושם לא דנתם ולא עשיתם. 

יצחק קמחי:

זה לא נכון.

היו"ר שלום שמחון:

חבל על הדיון. זה מיותר. כבר גלשנו בזמן. אנחנו מאשרים הכול להוציא סעיף 4. 

דוד טל:

בכל הכבוד, אני עומד על כך שהם לא יסגרו את הדברים בינם לבין עצמם.

היו"ר שלום שמחון:

לא שמעת אותי, חבר הכנסת טל, אני מתקן את עצמי. אנחנו מאשרים את הצו למעט סעיף 4. אם הצדדים יגיעו להבנה בנושא סעיף זה, והיא תימסר כאן לוועדה, נביא את העניין לסדר היום אבל לא נפתח את הנושא לדיון. זה יובא לאישור הוועדה. 

צביה דורי:

ואם לא נגיע להבנה?

דוד טל:

אז תגיעו, ואז יהיה דיון. 

היו"ר שלום שמחון:

אז נעשה הצבעה. 

אתי בנדלר:

בעצם מדובר רק על פסקה אחת של סעיף 4, נכון?

יצחק קמחי:

סעיף (1)(ב) בסעיף 4. 

קריאה:

מדובר בכל הסעיף. נתדיין ונגיע להסכמות. 

אתי בנדלר:

למה? כל השאר אושר. לדעתי יש לדון רק בפסקה אחת. 

לאה ורון:

נציגי איקאה לא דיברו על מידות וקיבולת בליטרים. 

היו"ר שלום שמחון:

סעיף 4 פסקה (1), זה מה שנשאר פתוח. אם תגיעו להבנה יאושר טכנית, אם לא – יהיה דיון. 

אתי בנדלר:

בכל מקרה יהיה דיון. אחרי שתקבלו את מכתב מנהלת הוועדה תוכלו לפרסם את הצו בלי סעיף 4(1). כדאי אולי להמתין קצת לראות איך הדברים מתקדמים. 

היו"ר שלום שמחון:

אנחנו סיימנו. תודה. 

הישיבה ננעלה בשעה 11:20.





